《中岩封崇寺》
宋代·冯山

万竹林间一径升，满岩金碧静香灯。飞泉散乱垂千尺，危阁攲斜拥数层。

雨气或从檐际落，风光时向坐中凝。荒碑文字那能读，合眼煎茶问老僧。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。